**Likumprojekta "Grozījums Revīzijas pakalpojumu likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījums Revīzijas pakalpojumu likumā" (turpmāk – projekts) ir saistīts ar Eiropas Parlamenta un Padomes 2017. gada 17. maija direktīvas (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu (turpmāk – Direktīva) prasību ieviešanu un ievieš prasības, kas paredzētas saistītajā likumprojektā "Grozījumi Finanšu instrumentu tirgus likumā" (VSS-1297).Direktīvas prasības ir jāievieš līdz 2019. gada 10. jūnijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Direktīva ietver vairākus jautājumu blokus, t. sk. jautājumus par vadītāju atlīdzības ziņojumu. Likumprojekts "Grozījumi Finanšu instrumentu tirgus likumā" paredz, ka tām akciju sabiedrībām, kuru akcijas ir iekļautas regulētajā tirgū, tiek izstrādāts atalgojuma ziņojums par iepriekšējo finanšu gadu un to pārbauda zvērināts revidents. Šobrīd Latvijā ir 21 akciju sabiedrība, kuras akcijas ir iekļautas regulētajā tirgū (Baltijas oficiālais saraksts un Baltijas otrais saraksts).Atbilstoši Komerclikuma 176. panta pirmajai daļai un Gada pārskatu un konsolidēto gada pārskatu likuma 91. panta pirmajai daļai akciju sabiedrības, kuras akcijas ir iekļautas regulētajā tirgū, gada pārskatu revidē (pārbauda) zvērināts revidents (vairāki zvērināti revidenti) vai zvērinātu revidentu komercsabiedrība (turpmāk – zvērināts revidents) atbilstoši Revīzijas pakalpojumu likumam. Līdz ar to likumprojekts "Grozījumi Finanšu instrumentu tirgus likumā" paredz atalgojuma ziņojuma izstrādi nesaraujami sasaistīt ar gada pārskata izstrādi, lai vienlaikus: izpildītu Direktīvā paredzētās prasības; samazinātu izdevumus, kas saistīti ar papildu maksu par pārbaudes procedūru veikšanu ārpus gada pārskata revīzijas (atalgojuma ziņojuma un citu gada pārskata sastāvdaļu revīzija (pārbaude) ir revīzijas pakalpojums Revīzijas pakalpojumu likuma izpratnē, kuru var sniegt viens un tas pats zvērināts revidents vai zvērinātu revidentu komercsabiedrība); atvieglotu akcionāriem, investoriem un uzraudzības iestādēm vienotu izpratni par atalgojuma ziņojuma izstrādes termiņiem; atvieglotu akcionāriem lēmumu pieņemšanu (izskatīšana kārtējā akcionāru sapulcē vienlaikus ar citām gada pārskata sastāvdaļām).Projektā ietverta tiesību norma, kas precizē zvērināta revidenta pienākumus, veicot gada pārskata revīziju un sniedzot zvērināta revidenta ziņojumu. Projekts paredz, ka zvērināta revidenta ziņojums ietvers arī zvērināta revidenta viedokli par to, vai akciju sabiedrībai (ja tās akcijas ir iekļautas regulētajā tirgū) atalgojuma ziņojumā ir ietverta Finanšu instrumentu tirgus likumā minētā informācija un vai ir konstatētas būtiskas neatbilstības saistībā ar gada pārskatā norādīto finanšu informāciju. Zvērinātam revidentam nav pienākums pārbaudīt, vai visa atalgojuma ziņojumā norādītā informācija atbilst patiesībai, tomēr ir jāspēj identificēt, vai ir norādīts tas informācijas minimums, ko pieprasa likumprojekts "Grozījumi Finanšu instrumentu tirgus likumā", kā arī vai norādītā finanšu informācija nav pretrunā ar gada pārskatā norādīto informāciju.Projektā lietotais jēdziens "būtiska neatbilstība" ir profesionāls (tehnisks) termins, kuru izprot un lieto revīzijas jomas speciālisti. Šī jēdziena precīza vārdu kombinācija skaidro zvērinātam revidentam, kādu tieši informāciju ir jāiekļauj savā revidenta ziņojumā. Šis termins jau ir lietots Revīzijas pakopojumu likumā. Ar minēto jēdzienu revīzijas ziņojumā saprot, ka zvērināts revidents savā ziņojumā iekļauj informāciju par nozīmīgiem jautājumiem, kas saistīti ar faktisko vai iespējamo neatbilstību tiesību aktiem un noteikumiem vai statūtiem un kas konstatēti revīzijas pakalpojuma sniegšanas laikā, ciktāl tie ir uzskatāmi par būtiskiem. Šā jēdziena "būtiskas neatbilstība" precīza vārdu kombinācija tiek lietota Latvijā atzītajos starptautiskajos revīzijas standartos, piemēram, Latvijā atzītajā [starptautiskajā revīzijas standartā (turpmāk – SRS) Nr. 315 "Būtisku neatbilstības risku identificēšana un izvērtēšana, gūstot izpratni par uzņēmumu un tā vidi"](http://www.ifac.org/system/files/downloads/a017-2010-iaasb-handbook-isa-315.pdf), ko saskaņā ar Revīzijas pakalpojumu likuma 28. panta pirmo daļu zvērinātiem revidentiem ir pienākums ievērot, sniedzot klientam revīzijas pakalpojumus. Papildus informējam, ka arī termini "būtisks" un "būtiskums" tiek lietoti kā tehniskie termini, raksturojot noteiktas pazīmes vai procedūras revīzijas pakalpojuma sniegšanas laikā. Saskaņā ar SRS Nr. 320 "Būtiskums revīzijas plānošanā un veikšanā" zvērinātam revidentam ir jāizvērtē "būtiskums" gan kvantitatīvā, gan kvalitatīvā aspektā. Kvantitatīvo būtiskumu nosaka, tam piešķirot skaitlisku vērtību – būtiskuma slieksni (piemēram, revidents var pieņemt, ka šis procentuāli izteiktais slieksnis ir starp 0,5 % un 2 %). Procentuālais slieksnis ir nozīmīgs faktors gan padziļināto revīzijas procedūru paraugu lieluma aprēķināšanā, gan revīzijas rezultātu interpretācijā. Skaitlisko vērtību iegūst, ja revidents uz pienācīgu bāzi attiecina procentuālu likmi, saskaņā ar savu profesionālo spriedumu izvēloties tādu bāzi un tādu procentu likmi, kas informācijas lietotājiem varētu būt svarīgākie. Revidentiem vienmēr ir jānovērtē arī kvalitatīvais būtiskums. Lai gan no kvantitatīvā viedokļa nebūtiski, daži nepareizu ziņu vai pārkāpumu veidi var radīt būtisku ietekmi vai tie jāatspoguļo finanšu pārskatos vai grāmatvedības reģistros. Kvalitatīvais būtiskums var būt "būtisks pēc iedabas" - attiecas uz pārbaudāmā elementa objektīvo raksturojumu, kurā ietverti, piemēram, īpaši informācijas sniegšanas noteikumi vai liela politiskā vai sabiedrības interese, t. sk. jebkuras aizdomas par nepienācīgu pārvaldību, krāpšanu, nelikumībām vai pārkāpumiem vai rezultātu vai informācijas apzinātu nepareizu vai maldinošu uzrādīšanu. Kvalitatīvais būtiskums var būt arī "būtisks pēc konteksta" - saistīts ar konkrētajiem apstākļiem, kuri var mainīt priekšstatu, kāds tiek radīts lietotājiem. Tas atteicas uz gadījumiem, kad pat sīkai kļūdai var būt ievērojama ietekme.Plašāka informācija par atalgojuma politiku un atalgojuma ziņojumu ir pieejama likumprojekta "Grozījumi Finanšu instrumentu tirgus likumā" sākotnējās ietekmes novērtējuma ziņojumā (anotācijā). |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Finanšu un kapitāla tirgus komisija. |
| 4. | Cita informācija | Projekta izstrādes gaitā notika konsultācijas ar Finanšu ministriju. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti revidenti un akciju sabiedrības, kuru akcijas ir iekļautas regulētajā tirgū Latvijā (šobrīd tāda ir 21 akciju sabiedrība). Atbilstoši Latvijas Zvērinātu revidentu asociācijas mājaslapā norādītajai informācijai Latvijā ir aptuveni 200 sertificēti zvērināti revidenti un ap 180 licencētas zvērinātu revidentu komercsabiedrības (turpmāk abi kopā – zvērināts revidents), kuras var sniegt revīzijas pakalpojumus kādai no akciju sabiedrībām (pašlaik 21 akciju sabiedrība), uz kuru attiecīgās prasības attieksies, tātad, jaunās prasības attieksies uz tiem zvērinātiem revidentiem, kuri tām akciju sabiedrībām, uz kurām tobrīd prasība par atalgojuma ziņojumu sagatavošanu attieksies, sniegs savus pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Zvērinātiem revidentiem tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuras akcijas ir iekļautas regulētajā tirgū, papildus izvērtēs arī atalgojuma ziņojumu.  |
| 3. | Administratīvo izmaksu monetārs novērtējums | Zvērināta revidenta viedoklis par atalgojuma ziņojumu tiek sniegts vienlaikus ar atzinumu par gada pārskatu, tāpēc neveidojas papildu administratīvās izmaksas (izmaksas, ko rada informācijas sniegšanas vai uzglabāšanas pienākumi). |
| 4. | Atbilstības izmaksu monetārs novērtējums | Zvērinātiem revidentiem tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuru akcijas ir iekļautas regulētajā tirgū, papildus izvērtēs arī atalgojuma ziņojumu. Tomēr šāda papildu pārbaude nerada tiešas papildu izmaksas zvērinātiem revidentiem, kā arī nav iespējams prognozēt to iespējamo apmēru, jo papildu pārbaude tiek veikta kopējā revīzijas pakalpojuma ietvaros, tomēr varētu paildzināt kopējo pārbaudes laiku. Turklāt šīs izmaksas var netieši segt, prasot lielāku samaksu par revīzijas pakalpojumu sniegšanu no revidējamās akciju sabiedrības. Līdz ar to atalgojuma ziņojuma revidēšana varētu radīt papildu izmaksas tieši akciju sabiedrībām, jo pastāv iespēja, ka zvērināti revidenti, revidējot gada pārskatu, varētu prasīt lielāku samaksu tām akciju sabiedrībām, kurām papildus ir izstrādāts arī atalgojuma ziņojums. Precīzu aprēķinu nav iespējams sniegt, jo maksas apmēri netiek reglamentēti, bet tā ir privāttiesiska vienošanās starp akciju sabiedrību un revīzijas pakalpojumu sniedzēju. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts saistīts ar šādiem likumprojektiem:1) likumprojekts "Grozījumi Finanšu instrumentu tirgus likumā" (20.12.2018., prot. Nr. 50, VSS-1297), kas paredz pamatregulējumu saistībā ar Direktīvas prasību ieviešanu, t. sk.: akcionāru identificēšana, informācijas nodošana un akcionāru tiesību izlietošanas veicināšana; institucionālo investoru, aktīvu pārvaldītāju un pilnvaroto padomdevēju pārredzamība; akcionāru tiesības balsot par vadītāju atlīdzības politiku un atlīdzības ziņojumu; akcionāru iesaiste saistīto pušu darījumu apstiprināšanā;2) likumprojekts "Grozījumi likumā "Par privātajiem pensiju fondiem"" (20.12.2018., prot. Nr. 50, VSS-1300), kas paredz grozījumus saistībā ar pienākumu pensiju fondam izstrādāt un publiskot iesaistīšanās politiku (politiku, kurā apraksta un skaidro kā pensiju fonds iesaistās tās akciju sabiedrības pārvaldībā, kurā tiek ieguldīti pensiju plāna aktīvi). Nolūkā sekmēt ilgtermiņa interešu ievērošanu attiecībā uz pensiju plāna aktīvu pārvaldību, grozījumi arī paredz pienākumu pensiju fondam publiskot noteiktu informāciju par līgumu, kas noslēgts ar līdzekļu pārvaldītāju, ja atbilstoši pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs. Tāpat grozījumi paredz līdzekļu pārvaldītājam pienākumu atklāt pensiju fondam noteiktu informāciju par to, kā līdzekļu pārvaldītājs veicina pensiju fonda ilgtermiņa darbības rezultātus; 3) likumprojekts "Grozījumi Ieguldījumu pārvaldes sabiedrību likumā" (20.12.2018., prot. Nr. 50, VSS-1302), kas paredz grozījumus saistībā ar pienākumu izstrādāt un publiskot iesaistīšanās politiku;4) likumprojekts "Grozījumi Apdrošināšanas un pārapdrošināšanas likumā" (20.12.2018., prot. Nr. 50, VSS-1303), kas pēc būtības paredz līdzīgus grozījumus, kādi plānoti likumā "Par privātajiem pensiju fondiem". Grozījumi paredz pienākumu apdrošināšanas un pārapdrošināšanas sabiedrībām, kuras tiesīgas nodarboties ar dzīvības apdrošināšanu vai pārapdrošināšanu, izstrādāt un publiskot iesaistīšanās politiku, kā arī sniegt noteiktu informāciju par līgumu ar līdzekļu pārvaldītāju, ja šīs apdrošināšanas un pārapdrošināšanas sabiedrības pašas neveic ieguldījumus, bet to ir uzticējušas veikt citai personai - līdzekļu pārvaldītājam; 5) likumprojekts "Grozījumi Alternatīvo ieguldījumu fondu un to pārvaldnieku likumā" (20.12.2018., prot. Nr. 50, VSS-1305), kas paredz grozījumus saistībā ar pienākumu izstrādāt un publiskot iesaistīšanās politiku.Projekts un minētie likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts ir saistīts ar Direktīvas prasībām, tomēr tiešā veidā tās neievieš. Plašāku informāciju par Direktīvas prasības ieviešanu skatīt saistītā likumprojekta "Grozījumi Finanšu instrumentu tirgus likumā" sākotnējās ietekmes novērtējuma ziņojumā (anotācijā). |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 29. oktobrī projektā ietvertā regulējuma apraksts tika publicēts Tieslietu ministrijas un Ministru kabineta tīmekļvietnē, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Projekta apraksts 2018. gada 29. oktobrī tika publicēts Tieslietu ministrijas tīmekļvietnes sadaļā "Sabiedrības līdzdalība" (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Ministru kabineta tīmekļvietnē (<https://mk.gov.lv/content/ministru-kabineta-diskusiju-dokumenti>), aicinot sniegt priekšlikumus par projektā ietverto regulējumu līdz 2018. gada 12. novembrim. |
| 3. | Sabiedrības līdzdalības rezultāti | Līdz 2018. gada 12. novembrim nav saņemti priekšlikumi vai komentāri par tīmekļvietnē publicēto informāciju. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu un kapitāla tirgus komisija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Zvērinātiem revidentiem tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuras akcijas ir iekļautas regulētajā tirgū, papildus izvērtēs arī atalgojuma ziņojumu. |

Iesniedzējs:

tieslietu ministrs J. Bordāns

Latkovskis 67036953

Aivars.Latkovskis@tm.gov.lv